als_Latn dik_Latn ron_Latn
Ç’do bëjë Basha me protestat “Meta Ik”, tani që Prokuroria deklaroi se vrasja e deputetëve ishte inskenim
Pak çaste para se Prokuroria të njoftonte zyrtarisht se vrasja e pretenduar e deputetit Doshi dhe atij demokrat, Mhill Fufi ishte një inskenim i tre personave, dy deputetëve Doshi e Frroku dhe i atentatorit të pretenduar Durim Bami, kreu i PD-së Lulzim Basha dha një deklaratë për mediat ku tha se opozita kishte mbështetjen e ndërkombëtarëve për dorëheqjen e kreut të Kuvendit, Ilir Meta.
Kërkesa e opozitës dhe protestat e organizuara prej saj për dorëheqjen e Metës, u mbështetën mbi denoncimin publik të deputetit Doshit se Ilir Meta kishte porositur vrasjen e tij dhe të deputetit demokrat Mhill Fufi.
Opozita vijoi edhe ditën e sotme protestat, por edhe qëndrimin e saj se Meta duhet të japë dorëheqjen pasi ai është i inkriminuar.
Por mesditën e sotme Prokuroria u ka dhënë përgjigje gjithë hamendësimeve mbi të vërtetën e atentatit, ku ka zbuluar se e gjitha ishte një trillim.
“Nga ana tjetër, organi procedues, në bazë të provave dhe fakteve të mbledhura nga hetimi, ka arritur në përfundimin se kjo ngjarje është inskenuar nga shtetasit Tom Doshi, Mark Frroku dhe Durim Bami.
Prokuroria për Krime të Rënda, pasi ka arritur në konkluzionin se ngjarja është inskenuar nga ana e shtetasve Tom Doshi dhe Mark Frroku, ia ka kaluar hetimin për kompetencë Prokurorisë së Përgjithshme, e cila ka tagrin ligjor për hetimin e zyrtarëve me funksion “deputet”. Në analizën që i është bërë materialit hetimor pranë Prokurorisë së Përgjithshme, është konkluduar se dy deputetët dyshohet se kanë konsumuar elementët e veprave penale; “Kallzimi i rremë”, “Kanosja për deklarime a deshmi, ekspertim ose përkthim të rremë”, dhe “Deklaratat e rreme përpara Prokurorit”, thuhet në njoftimin e Prokurorisë.
Mbetet për t’u parë cili do të jetë reagimi i Bashës pas kësaj, pasi ai i Berishës dihet.
Sipas tij, dyshja mafioze Rama- Meta ka ndikuar në hetimin e Prokurorisë./j.h
als_Latn als_Latn als_Latn als_Latn als_Latn als_Latn als_Latn als_Latn als_Latn